Italie pados kuli saking tanah ngriki. Wontên wartos, Consul praja Italie nyuwun palilah dhatêng parentah, badhe pados kuli tiyang siti pintên-pintên èwu, pêrlu badhe katindakakên ing damêl wontên tanah Somali (Afrika Wetan, sacêlakipun Ethiopie). Panyuwun wau parentah botên marêngakên, awêwaton politik ingkang sampun tumindak 20 taun, inggih punika parentah botên ngidèni dhatêng sintêna kemawon tumrap pados kuli kangge jajahan sanès, kajawi tumrap nagari sanès ingkang rumiyin sampun pados, kados ta Malaka, Borneo Lèr jajahan Inggris tuwin Nieuw Calidonie.